作者:葛長庚
標題:沁園春
內容:要做神仙，煉丹工夫，譬之似閒。耽奼女乘龍，金公御虎，玉爐火熾，土釜灰寒。鉛裡藏銀，砂中取汞，神水華池上下間。山田內，有一條徑路，直透泥丸。一聲雷震崑山。真橐龠、飛衝夾脊關。見白雪漫天，黃芽滿地，龜蛇繚繞，烏兔掀翻。自古乾坤，這些離坎，九轉烹煎結大還。靈丹就，未飛昇上闕，且在人寰。